  Наталья Тетерина Москваысь Математикая дугдылӥсьтэм дышетонъя центр Россиысь 2016/17 арын дышетонъя тужгес умой йылпумъянъёс возьматэм 500 школаослэсь лыдметсэс кылдытӥз. Туннэ, 4-тӥ коньывуонэ, сое иворъёсъя «Россия сегодня» калыккуспо агентстволэн «Социальный навигатор» ӵектосэз шараяз. Рейтинге Удмуртиысь 8 дышетсконниос пыризы. Тодэ вайытом, 2015-тӥ арын соослэн лыдзы 6 вал, нош 2016-тӥ арын — 10. Лыдметэз кылдытыку лыдэ басьтэмын огъя кун экзаменъёслы йылпумъянъёс, Дышетскисьёслэн огъяросси олимпиадаязы (йылпумъян но улосвыл люкетъёсаз) возьматэм азинсконъёс.  Со сяна, центр гурт школаос пӧлын нимаз рейтинг лэсьтӥз. Отчы асьме элькунысь 7 школаос пыризы: Алнашысь Г. Д. Красильников нимо шоръёзо школа Кизнерысь 1 номеро шоръёзо школа Киясаысь шоръёзо школа Эграысь 1 номеро шоръёзо школа Якшур-Бӧдьяысь шоръёзо школа Уваысь нимысьтыз тодметъёсты мур дышетонъя 2 номеро шоръёзо школа Пичи Пургаысь гимназия Кылем арын Россиысь устоосыз 200 гурт школаос пӧлы Удмуртиысь 4 дышетсконниос шедизы вал.  Тегъёс: Дышетон Удмуртия Россия гурт рейтинг школаос  